Lionel Messi kkonferma li l-plejers ta’ Barcelona ser ikollhom 70% mill-paga mnaqqsa sabiex il-klabb jagħmel ċert li l-impjegati l-oħra jitħallsu l-pagi tagħhom matul il-lockdown fi Spanja. Minbarra t-tnaqqis drastiku fil-paga, il-plejers huma mistennija li jagħtu kontribuzzjoni finanzjarja lill-klabb li fl-aħħar jiem għamilha ċara li għaddej minn mumenti xejn feliċi finanzjarjament. Dan it-tnaqqis fil-pagi mal-ewwel ma niżilx tajjeb mal-iskwadra Katalana. L-idea tat-tnaqqis ta’ 70% mill-paga ma kenitx ġiet milqugħa mill-plejers, li kienu lesti li titnaqqsilhom bi 30%. Imma l-bord immexxi mill-President Josep Maria Bartomeu baqa’ jippersisti u fl-aħħar għaddiet tiegħu. F’messaġġ pjuttost twil fuq Instagram, Messi spjega dak li seħħ, u ma ddejjaqx jikkritika lill-President tal-klabb meta akkużah li pprova jimmina lill-plejers matul in-negozjati. Skont Messi, “irridu niċċaraw li x-xewqa tagħna dejjem kienet li nagħtu parti mis-salarju tagħna għaliex nifhmu li din hija sitwazzjoni eċċezzjonali u aħna konna dejjem minn tal-ewwel li tajna l-għajnuna lill-klabb meta konna mitluba. Għamilna dan diversi drabi b’inizjattivi li ħadna aħna stess meta ħassejna li hekk kellna nagħmlu għax kien importanti u neċessarju. U huwa għalhekk li ma niqfux nissorprendu ruħan meta minn ġol-klabb stess, kien hemm min prova jpoġġina taħt il-lenti u prova jżid il-pressjoni fuqna dwar xi ħaġa li kien jaf li lesti li nagħmlu.” Il-messaġġ ta’ Messi ma damx wisq biex beda jiġi riprodott minn sħabu tat-tim, fosthom Gerard Pique, Sergio Busquets, Luis Suarez, Jordi Alba, Antoine Griezmann, Frenkie de Jong, Arturo Vidal u Marc-Andre ter Stegen. Dan kollu jkompli joħroġ il-qasma li hemm preżentament fit-tim ta’ Barcelona bejn il-plejers u l-bord. Ftit tal-ġimgħat ilu, Messi kien diġà kkritika fl-apert lis-Segretarju Tekniku Eric Abidal, u tkompli tikber l-ispekulazzjoni jekk l-Arġentin jinsabx fl-aħħar xhur tiegħu mat-tim Katalan. Diversi klabbs Spanjoli huma mistennija li jieħdu l-istess deċiżjoni dwar il-pagi tal-plejers tagħhom, u dan sabiex isalvaw il-qagħda finanzjarja tagħhom li ġiet kritika ħafna minħabba li mhumiex idaħħlu flus għaliex il-logħob hu pospost. Kemm Atlético Madrid kif ukoll Espanyol diġà kkonfermaw li mhumiex il-plejers biss li se jġorru l-piż, għaliex anke l-istaff ser ikollu il-paga mnaqqsa.